Mlêbêt wòntên gapurå ingkang kaping kalih pêziarah punikå bakal panggih såhå mirsani Masjid Astana Bonang, ingkang dadòs zawiyyah utawi papan ingkang fungsinipun kanggé nyêpi utawi tåpå Sunan Bonang. Wòntên ing sisih lèr, pårå pêziarah sagêd mirsani gapurå ingkang kaping tigå inggih punikå gapurå Padurakså. Wònten ing gapura kalih såhå tigå punikå wòntên "hiasan" kados piring ingkang wontên corakipun sêkar lajêng wontên seratan Arabipun. Sêratan arab mênikå kadostå nåmånipun salah satunggaling khalifah, inggih punikå khålifah Abu Bakar As-Siddiq, Umar Bin Khattab, Utsman bin Affan , såhå Ali bin Abu Thalib. Kirang langkung wontên 30 piring ingkang tumèmplèk såhå dados hiasan wontên ing gapurå Padurakså. Peziarah ugi sagêd mirsani tembok kêlir ingkang kiranglangkug wontên 15 piring porsêlin. Piring porsêlin punikå ugi dadòs tåndhå bilih jaman rumiyin menikå naté wòntên lampah dagang cinå wòntên kuthå Tuban. 